கேள்வி: வேளுக்குடி கிருஷ்ணன் பற்றி விளக்கவும்.
பதில்: வேளுக்குடி கிருஷ்ணன் (Velukkudi Krishnan) (பிறப்பு: 1963), உ. வே. வேளுக்குடி கிருஷ்ணன் சுவாமி என்றும் அழைக்கப்படும் கிருஷ்ணன் இந்து சமயம் ஸ்ரீவைஷ்ணவம் சம்பிரதாயத்தின் அறிஞர் ஆவார். வேளுக்குடி கிருஷ்ணன் நாலாயிர திவ்வியப் பிரபந்தம், இராமாயணம், மகாபாரதம், பாகவதம், வைணவ புராணம், பகவத் கீதை, பிரம்ம சூத்திரம், உபநிடதம் குறித்து பொது இடங்களிலும், பொதிகை போன்ற தொலைக்காட்சிகளிலும் ஆன்மிக சொற்பொழிவுகள் ஆற்றிவருபவர். மக்களிடம் இந்து சமய ஆன்மிக விழிப்புணர்வை ஏற்படுத்தும் நோக்கில் கின்சித்கரம் எனும் அறக்கட்டளையை நிறுவியுள்ளார்.https://www.kinchit.org/ கின்சித்கரம் இவரின் தந்தை ''வேளுக்குடி வரதாச்சாரியார்'' புகழ்பெற்ற வேதம் விற்பன்னர் ஆவார். வேளுக்குடி கிருஷ்ணன் தொழில் முறையில் பட்டயக் கணக்கர் (Chartered Accountant) ஆவார். தமது 28-ஆம் அகவையின் போது 1991-இல் வரதாச்சாரியார் மறைவிற்குப் பின், வேளுக்குடி கிருஷ்ணன் ஆன்மிகச் சொற்பொழிவுகளை ஆற்றத் துவங்கினார். தமது ஆன்மிக வாழ்க்கைக்கு பட்டயக் கணக்கர் தொழில் இடையூறாக இருந்ததால், 1996-இல் பட்டயக் கணக்கர் தொழிலைக் கைவிட்டார். ஐக்கிய அமெரிக்க நாடு போன்ற வெளி நாடுகளிலும் வேளுக்குடி கிருஷ்ணன் தமிழ், சமசுகிருதம், தெலுங்கு, இந்தி மற்றும் ஆங்கிலம் மொழிகளில் ஆன்மிகச் சொற்பொழிவுகளை ஆற்றிவருகிறார். தற்போது திருவரங்கம் வாழ்ந்து வருகிறார். வேளுக்குடி கிருஷ்ணன் ''கண்ணன் நாமம் சொல்லும்'' போன்ற பல ஆன்மீக நூல்களை இயற்றியுள்ளார்.